《满庭芳 迟家信不至》
清代·沈皞日

野渡莺疏，官亭柳密，春归犹未还家。碧窗灯暗，半阁冷纹纱。

游还菱塘人少，正画楼、愁满天涯。云横断，乡园信杳，江树日初斜。

麦秋风雨夜，客厨齑淡，尝遍王瓜。况旗青阑赤，歌远樽赊。

望极烟迷水曲，立昏黄、数尽栖鸦。忧来处，谁能解此，空寄女儿花。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。